KOMMISSIONENS AFGØRELSE af 24. februar 1997 om oprettelse af et europæisk rådgivende forum for miljø og bæredygtig udvikling (EØS-relevant tekst) (97/150/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

Ved sin resolution af 1. februar 1993 om et program for Fællesskabets politik og virke inden for miljø og bæredygtig udvikling (1) godkendte repræsentanterne for medlemsstaternes regeringer, forsamlet i Rådet, fremgangsmåden og den generelle strategi i det af Kommissionen forelagte program »Mod en bæredygtig udvikling«;

i henhold til nævnte program skal der oprettes et rådgivende forum bestående af repræsentanter for erhvervslivet, regionale og lokale myndigheder, faglige sammenslutninger, fagforeninger samt forbruger- og miljøorganisationer;

der blev ved Kommissionens afgørelse 93/701/EF (2) oprettet et rådgivende miljøforum;

forummet omfattede et rimeligt antal repræsentanter fra de forskellige berørte kredse; medlemmerne blev udnævnt af Kommissionen under hensyntagen til anbefalinger fra de organisationer, der repræsenterer de berørte kredse på fællesskabsniveau;

forummet har vist sig at være et nyttigt organ til at rådgive Kommissionen om aspekter af både bæredygtig udvikling og miljøpolitik;

forummet har været stedet, hvor der foregik høring og drøftelser mellem de nævnte sektorers repræsentanter og Kommissionen;

i lyset af den positive erfaring med forummet hvad angår dialog, er der behov for at udbygge dets offentlige profil og give det en mere uafhængig rolle;

der bør udpeges en uafhængig formand, og dets navn bør ændres;

miljøproblemerne kræver, at de associerede lande i Europa inddrages i højere grad, og der er derfor behov for at indføre bestemmelser om inddragelse af deltagerne fra EØS-landene og de associerede lande;

for klarheds skyld bør afgørelse 93/701/EF erstattes -

TRUFFET FØLGENDE AFGØRELSE:

Artikel 1

1. Der oprettes et europæisk rådgivende forum for miljø og bæredygtig udvikling, i det følgende benævnt »forummet«.

2. Forummet består af repræsentanter for produktionssektoren, erhvervslivet, regionale og lokale myndigheder, faglige sammenslutninger, fagforeninger samt forbruger- og miljøorganisationer.

3. Kommissionen kan udnævne medlemmer til forummet fra EØS-lande og associerede lande.

Artikel 2

1. Forummet kan høres af Kommissionen i alle spørgsmål vedrørende miljø og bæredygtig udvikling i Fællesskabet eller i Europa som helhed.

2. Et medlem af forummets præsidium, som omhandlet i artikel 7, stk. 3, kan henlede Kommissionens opmærksomhed på det hastende i at høre forummet i en sag, der henhører under dettes kompetence, og om hvilken der ikke er blevet anmodet om udtalelse.

Artikel 3

Forummet består af 32 medlemmer med særlig kompetence inden for miljø og bæredygtig udvikling. Fordelingen heraf er følgende:

a) syv til tolv repræsentanter for erhvervslivet

b) tre til fem repræsentanter for regionale og lokale myndigheder

c) fire til syv repræsentanter for miljø- og forbrugerorganisationer

d) en til tre repræsentanter for fagforeningerne

e) syv til ti fremtrædende personer.

Artikel 4

Forummets medlemmer udnævnes af Kommissionen, der tager hensyn til anbefalingerne fra de i artikel 1, stk. 2, nævnte kredse.

Artikel 5

1. Et forumsmedlems mandat løber over en periode på fire år. Det kan fornyes.

2. Efter udløbet af fireårsperioden forbliver forummets medlemmer i funktion, indtil udskiftning eller genudnævnelse har fundet sted.

3. Et medlems mandat ophører inden udløbet af fireårsperioden ved fratrædelse eller dødsfald. For den resterende del af perioden udnævnes et nyt medlem efter proceduren i artikel 4.

4. Hvervet som medlem af forummet er ulønnet.

Artikel 6

Medlemslisten offentliggøres af Kommissionen i De Europæiske Fællesskabers Tidende.

Artikel 7

1. Kommissionen udpeger forummets formand blandt forummets medlemmer for en toårsperiode. Denne periode kan fornyes én gang.

2. Forummet vælger blandt sine medlemmer to næstformænd, der sidder i en periode på to år. Denne periode kan fornyes én gang. De vælges med et stemmeflertal på to tredjedele af de tilstedeværende medlemmer.

3. Formanden og næstformændene udgør præsidiet. Præsidiet forbereder og tilrettelægger forummets arbejde.

Artikel 8

1. Forummet kan på forslag af et af dets medlemmer eller af Kommissionen indbyde enhver person, der har særligt kendskab til et emne på dagsordenen, til som ekspert at deltage i dets arbejde.

2. Eksperter deltager kun i forhandlingerne om det emne, der berettiger deres tilstedeværelse.

Artikel 9

Forummet kan nedsætte arbejdsgrupper.

Artikel 10

1. Forummet og præsidiet mødes i Kommissionens lokaler på formandens anmodning og efter aftale med Kommissionen.

2. Repræsentanter for Kommissionens berørte tjenestegrene deltager i forummets, præsidiets og arbejdsgruppernes møder på formandens anmodning og efter aftale med Kommissionen.

3. Forummets, præsidiets og arbejdsgruppernes sekretariatsforretninger varetages af Kommissionen.

Artikel 11

1. Forummets forhandlinger vedrører Kommissionens anmodninger om udtalelse. De efterfølges ikke af en afstemning.

2. Når Kommissionen anmoder forummet om udtalelse, kan den fastsætte en tidsfrist for afgivelsen heraf.

3. Referatet af hvert møde og de indtagne standpunkter tilsendes Kommissionen.

Artikel 12

Forummets medlemmer må ikke videregive oplysninger, som de får kendskab til under forummets eller arbejdsgruppernes arbejde, når Kommissionen meddeler, at en udtalelse eller et spørgsmål vedrører et fortroligt emne, jf. traktatens artikel 214.

I sådanne tilfælde må kun medlemmer af forummet og repræsentanter for Kommissionens tjenestegrene deltage i møderne.

Artikel 13

Afgørelse 93/701/EF ophæves.

Artikel 14

Denne afgørelse får virkning fra den 1. marts 1997.

Udfærdiget i Bruxelles, den 24. februar 1997.

På Kommissionens vegne

Ritt BJERREGAARD

Medlem af Kommissionen

(1) EFT nr. C 138 af 17. 5. 1993, s. 1.

(2) EFT nr. L 328 af 29. 12. 1993, s. 53.